Timbroù Slovenia

Ur vro eus kreiz Europa eo Slovenia, bevennet hiriv gant Italia, Kroatia, Aostria hag Hungaria. Slovenia a oa ul lodenn eus Impalaeriezh Aostria-Hungaria betek 1918, ha  goude tarzhadenn ar Stad-se e fin ar Brezel-bed kentañ e teuas da vezañ ul lodenn eus Rouantelezh ar Serbed, ar Groated hag ar Slovened.

Timbroù a voe embannet a-ratozh evit Slovenia, en o zouez ar rummad timbroù brudet anvet Verigar a ginnige skeudenn un den war-sav o terriñ chadennoù (Veriga a dalv ‘’chadenn’’ e sloveneg). Aes eo kompren ez oa kaoz aman eus arouez ar pobloù slav dieubet diouzh Impalaeriezh Aostria-Hungaria.

Adalek miz Genver 1921 e voe implijet timbroù savet evit ar rouantelezh a-bezh a voe adanvet ez-ofisiel Rouantelezh Yougoslavia e miz Here 1929.


Aloubet e voe Slovenia gant armeoù Alamagn ha re Italia e 1941. Ar rannvro anvet Stiria izel a voe staget ouzh Alamagn, hag eno e voe implijet timbroù alaman.

Rannvro Ljubljana a chomas dindan dalc’h an Italianed betek 1943 ha kemeret e voe o lec’h gant soudarded ar Reich betek ar bloaz 1945. 

E 1945 e teuas Slovenia da vezañ ul lodenn eus Republik Kevreadel Yougoslavia. Timbroù ar Stad-mañ hepken a voe implijet betek 1991. 

Dre ma voe sinet ar peoc’h etre Italia ha Kevredidi an Eil Brezel-bed e voe raktreset krouiñ ur Stadig dizalc’h nevez-flamm a voe anvet Tiriad Dieub Trieste,  evit aozañ ar c’henvevañ etre annezidi o doa ur sevenadur, un orin disheñvel an eil re diouzh ar re all. Padout a reas ar framm stadel-se etre 1947 hag ar bloaz 1954 pa voe rannet e daou, staget un tamm ouzh Italia, un tamm all ouzh Yougoslavia (Slovenia).

 Slovenia dizalc’h 

Embannet e voe dizalc’hidigezh Slovenia d’ar 25 a viz Even 1991, hag embannet an timbroù kentañ an deiz war-lerc’h. Dezhañ un talvoud-gwerzh a save da 5 dinar e tiskoueze tres ar Parlamant, savet gant an tisavour sloven Jože Plečnik. 2 000 000 skouerenn a voe moullet, muioc’h evit an niver a dud o vevañ er vro d’ar c’houlz-se. Dibar eo an timbr rak daou seurt zo bet graet, gant kranelladurioù ha livioù disheñvel. N'eo ket anavezet an niver a dimbroù fazius, met priziet int e-touez an dastumerien.

Betek ar 25 a viz Ebrel 1992 e veze aotreet implij timbroù Yougoslavia evit postañ lizhiri koulskoude, kichen-ha-kichen gant timbroù Slovenia marteze.

Dibabet e voe skeudennaouiñ ar rummad kentañ gant skoed-ardamez ar republik, gant un talvoud-gwerzh e « tolaroù » ha n’eo mui « dinaroù ». Er c’horn izelañ e oa bet skrivet an deiziad 26.12.1991.
Kavet e vezont gant un talvoud-gwerzh 1, 4, 5, hag 11 tolar. An eil rummad moullet e 1992 (hep deiziad) a c'haller kaout e talvoudoù 1, 2, 4, 5, 6, 11, 20, 50, ha 100 tolar, gant skeudenn ar menez Triglav, lein uhelañ ar vro, ha liv ar foñs o kemmañ hervez ar priz merket.

Abaoe 1992 e vez embannet timbroù gant Postoù Slovenia da-geñver ar C'hoarioù Olimpek (Albertville, Barselona, Lillehammer…), Kampionad ar vell-droad, Kib vell-droad ar Bed e Maribor, 500vet deiz-ha-bloaz dizoloadenn Amerika, hag ivez deiz-ha-bloaz tudennoù brudet istor Slovenia : Anton Martin Slomšek, Martin Kogoj, Matija Čop, Jože Pogačnik, Leon Štukelj, France Prešeren... pe tudennoù eus istor Europa : Ludwig van Beethoven, Giuseppe Tartini...

A-hed an amzer eo bet lakaet ar pouez war glad sevenadurel Slovenia : meuzioù hengounel (potica sloven), tiez eus kêriadennoù Prekmurje, vioù Pask eus Bela Krajina, milinoù-avel eus Stare Gora, hag all. An alpaerezh, an natur, ar c'hebell-touseg, an evned, an ekologiezh a ya d’ober danvez kalzig timbroù ivez.

Abaoe 2000 e vez embannet gant Postoù Slovenia timbroù hep talvoud-gwerzh resisaet. Hervez ar pouez hag al lec’h m’eo kaset al lizher e ranker pegañ un timbr gant al lizherenn A, B, C pe D warnañ.

Slovenia a embann timbroù-pegsun abaoe 2000. Anavezout a reer anezho dre m’eo gwagennek ar c’hranelladur anezho ha disheñvel kalite ar paper. Klasket e vez ivez embann timbroù gant ur stumm dibar : eizhkornek pe dric’hornek, e stumm ur galon...

Puilh eo rann an timbroù madoberus: un timbr pe zaou a vez embannet bep bloaz evit mad Kroaz-Ruz Slovenia, abaoe 1992.

Liamm diavaez
  Postoù Slovenia

 Pennadoù kar 
Timbroù Bro-Ljubljana
Timbroù Istria
Timbroù Yougoslavia

Slovenia
Rummad:Timbroù Slovenia